Want die hoop van die bose mens is soos stof wat deur die wind weggewaai word. Soos 'n wolkie word dit deur die stormwind weggewaai; ja, dis soos rook in die wind. Dit word so gou vergeet soos iemand wat net vinnig by jou kom inloer.
Die wat reg en goed gelewe het, sal vir ewig lewe. Die Here sal hulle beloon en die Allerhoogste sal vir hulle sorg.
Die opregte en diep gevoel wat God vir hulle het, is vir Hom soos oorlogsklere. Hy sal die skepping bewapen om sy vyande teë te staan.
Hy sal geregtigheid dra om sy bors teen aanvalle te beskerm en absolute regverdigheid sal soos 'n helm wees wat sy kop beskerm.
Haelstene van woede sal soos uit kanonne afgevuur word. Die golwe van die see sal teen hulle slaan en die riviere sal hulle skielik oorstroom.
Want dit is die Here wat vir julle die mag gegee het. Die Allerhoogste het julle in die soewereine posisies geplaas. Hy sal navrae doen oor wat julle doen en ondersoek instel na julle planne.
Die Here wat oor alles regeer, behandel almal dieselfde; Hy is nie bang vir belangrike mense nie. Hy het immers self die belangrike sowel as die onbelangrike gemaak en Hy sorg vir al twee op dieselfde manier.
Om jou gedagtes op haar te vestig is die beste ding wat 'n goeie mens kan doen. Hy wat ywerig is vir Wysheid sal gou geen bekommernis meer oorhê nie.
Wysheid gaan self rond en soek die wat haar waardig is. Met grasie verskyn sy aan hulle op hulle paaie; ja, sy ontmoet hulle altyd in elke gedagte.
Ek sal vir julle vertel wat Wysheid is en waar sy vandaan kom. Ek sal niks vir julle wegsteek nie. Ek sal haar pad saam met julle volg van die skepping af en julle net mooi alles van haar vertel. Julle sal die volle waarheid hoor.
'n Massa wyse manne is die redding van hierdie wêreld en 'n verstandige koning is soos 'n pilaar vir sy mense.
Ek is 'n gewone, sterflike mens nes al die ander. Ek stam ook van die eerste mens af wat op aarde gemaak is. In my moeder het ek tot 'n mens gegroei.
Oor 'n periode van tien maande is ek deur die plesier van 'n huwelik gevorm uit bloed en die saad van 'n man.